কিলা-ই-কুহনা মসজিদ

কিলা-ই-কুহনা মসজিদ (উর্দু: قلعہ کہنہ مسجد‎‎), যা শের শাহের মসজিদ নামেও পরিচিত, হলো ভারতের মধ্য দিল্লির পুরাণ কিলার (আক্ষ. 'পুরানো কেল্লা') ভেতরে অবস্থিত একটি হানাফী সুন্নি মসজিদ। শের শাহ সুরি মুঘল সম্রাট হুমায়ুনকে পরাজিত করার পর পুরাণ কিলা দখল করেন। সেখানে তিনি তার ব্যক্তিগত ব্যবহারের জন্য এই মসজিদটি নির্মাণ করেন, যা তার রাজকীয় উচ্চাকাঙ্ক্ষার প্রতীক হয়ে ওঠে। ধারণা করা হয় যে, মসজিদটি ১৫৪১ খ্রিস্টাব্দে নির্মিত হয়েছিল। স্থাপনাটি একটি জাতীয় গুরুত্বের স্মৃতিস্তম্ভ এবং এটি ভারতীয় পুরাতত্ত্ব সর্বেক্ষণ (এএসআই) দ্বারা পরিচালিত হয়। অবস্থান মসজিদটি শের শাহ সুরির দুর্গ পুরাণ কিলার ভেতরে অবস্থিত। এটি দুর্গের ভেতর শের মন্ডলের (যা হুমায়ুনের পাঠাগার হিসেবে পরিচিত) পাশে অবস্থিত অন্যতম প্রধান স্থাপনা। এই দুর্গটি দিল্লি চিড়িয়াখানার কাছে অবস্থিত। ইতিহাস সমসাময়িক ইতিহাসবিদদের বর্ণনা অনুযায়ী, বিশেষ করে আব্বাস সারওয়ানি তার 'তারিখে শেরশাহি' গ্রন্থে দাবি করেছেন যে, শের শাহ সুরি ১৫৪০ সালে সোনা, লাপিস লাজুলি এবং অন্যান্য মূল্যবান পাথর ব্যবহার করে এই মসজিদটি নির্মাণ করেছিলেন। তিনি শহরটিকে পুনরায় একটি প্রধান শহর হিসেবে প্রতিষ্ঠিত করতে এই মসজিদটি নির্মাণ করেছিলেন। তবে ইতিহাসবিদ এম সি জোশি যুক্তি দেন যে, শের শাহ মসজিদটি সম্পন্ন করলেও এর নকশা এবং নির্মাণ কাজ মূলত সম্রাট হুমায়ুন শুরু করেছিলেন। জোশি বিশ্বাস করেন যে, গম্বুজসহ মসজিদের উপরের অংশটি শের শাহ নির্মাণ করেন। বাইরের দেওয়ালের মার্বেল কাজগুলো সম্রাট আকবরের সময়ে হতে পারে কারণ এর জ্যামিতিক নকশাগুলো আকবরের আমলের বৈশিষ্ট্যের সাথে মিলে যায়। বৈশিষ্ট্যসমূহ মসজিদটি আফগান জামে মসজিদের শৈলীতে নির্মিত। এটি মূলত সৈয়দ ও লোদি রাজবংশের সময় উদ্ভাবিত 'পাঁচ খিলান বিশিষ্ট' মসজিদ ধারণার একটি স্থাপত্য প্রতীক। মসজিদটি ৫১ মিটার দীর্ঘ এবং ১৩.৫ মিটার প্রশস্ত। এর উচ্চতা গম্বুজসহ ২০ মিটার। এটি কোয়ার্টজাইট, মার্বেল এবং বেলেপাথর দিয়ে নির্মিত। এর মাঝখানের গম্বুজটি লোদি শৈলীতে তৈরি এবং এর দুই পাশে ছোট মিনার রয়েছে যেগুলোকে 'গুলদস্তা' বা ফুলের তোড়া বলা হয়। মসজিদের ভেতরে পাঁচটি মিহরাব রয়েছে। মিহরাবগুলোতে গাঢ় ও হালকা রঙের পাথরের ব্যবহার জৌনপুরের আতাউল্লাহ মসজিদের কথা মনে করিয়ে দেয়। দেওয়ালগুলো ষড়ভুজাকার তারকা মোটিফ এবং রঙিন জ্যামিতিক নকশায় সজ্জিত। দেওয়ালে প্রচুর চারুলিপি খোদাই করা আছে। এছাড়া মসজিদের উত্তর ও দক্ষিণ দিকে ব্যক্তিগত প্রবেশপথ ছিল যা বর্তমানে বন্ধ রয়েছে। গ্যালারি আরও দেখুন ভারতে ইসলাম ভারতের মসজিদের তালিকা দিল্লির জাতীয় গুরুত্বপূর্ণ স্মৃতিস্তম্ভের তালিকা তথ্যসূত্র বহিঃসংযোগ উইকিমিডিয়া কমন্সে কিলা-ই-কুহনা মসজিদ সম্পর্কিত মিডিয়া দেখুন।